Афғанстан юлдары буйлап хәрәкәт итеү бик ҡатмарлы ине. “Дух”тар асыҡ алыштарҙан ҡасты, йәшерен генә ут асалар ине – юлдарға миналар ҡуйҙылар, колонналарға засадалар ойошторҙолар, күп машиналар фугастарҙа шартланы, кешеләр һәләк булды. Ауыр булды тип әйтеү генә аҙ. Бик ҡатмарлы шарттарҙа йәшәнек. Илле градустан да юғары эҫелек, эсәр һыу етмәү. Бик күптәр һары ауырыуы менән сирләне һәм дауалауға ебәрелде. Ҡайнатылған һыу ғына эстек, һыуҙы зарарһыҙландырыу өсөн ҡаҙанға дөйә тубылғыһы һала инек.